הפועל ירושלים פינטזה על קלאסיקו בגמר הגביע, אך לגלן רייס ג'וניור היו תכניות אחרות. הכוכב של הליגה (23 נק', 10 ריב' ו-6 אס') הוביל את הפועל חולון לגמר ראשון מאז 2009 אחרי 67:76 מרשים על האדומים בהיכל. מכבי ת"א מחכה בחמישי. עוד תואר ברח לאלופה
מערכת אתר ערוץ הספורט (צלם: אלן שיבר) 12.02.18 - 23:05
מרחק נגיעה. הפועל חולון חזרה הערב (שני) לגמר גביע המדינה, לראשונה מאז 2009, אז גם זכתה להניף. הסגולים, בהובלתו של השחקן הכי טוב בזירה המקומית, גלן רייס ג'וניור, רצו ל-2:23 במהלך המחצית השניה וגברו בסופו של דבר 67:76 על הפועל ירושלים, שלא הצליחה להרשים. דן שמיר וחניכיו יפגשו את מכבי ת"א בגמר ויקוו לנצח אותה בפעם הראשונה במעמד היוקרתי.
קלעו להפועל חולון: גלן רייס ג'וניור 23 (10 ריבאונדים), טו הולאווי וגיא פניני 12 כ"א, טיישון תומאס 10, ג'ו אלכסנדר 8, תמיר בלאט 6, חנן קולמן 3 ושלומי הרוש 2. קלעו להפועל ירושלים: קיילין לוקאס 18, ג'רום דייסון 17, טרנס קינזי 7, סטרטוס פרפרוגלו, ליאור אליהו ורולנד רוברטס 6 כ"א, יוגב אוחיון 3, ריצ'ארד האוול ובר טימור 2 כ"א.
לאורך רוב שלבי המשחק ידה של חולון הייתה על העליונה. חניכיו של דן שמיר הופיעו להתמודדות מהרגע הראשון ואיבדו מהמומנטום רק ברבע שני דל נקודות. הסגולים לחצו על הגז ברבע השלישי והצליחו לקבוע מהפך וריצה מטורפת בהובלתו של רייס ג'וניור הנהדר. ירושלים עוד ניסתה לעשות קולות של חזרה לקראת סיום המשחק ואפילו חתכה את ההפרש ביותר מחצי, אך זה כבר היה מעט מדי ומאוחר מדי.
חולון חוזרת לגמר לראשונה מאז 2009 (אלן שיבר)
יש לו חבורה מלוכדת שמשחקת כדורסל מצוין. שמיר (אלן שיבר)
הכוכב הסגול. גלן רייס ג'וניור מרחף (אלן שיבר)
הסגולים הפסידו בכל הגמרים הקודמים למכבי ת"א (אלן שיבר)
נשאר לו רק להילחם על האליפות. מאור (אלן שיבר)
רייס ג'וניור נתן הצגה ענקית. מלבד 23 הנקודות שלו ו-10 הריבאונדים, הפורוורד מסר גם 6 אסיסטים, חטף 3 פעמים חסם פעמיים וסיים עם מדד של 25. כל המשחק של חולון קם ונופל על הכוכב שלה, שגם ביום של 0 מ-8 מחוץ לקשת ו-5 איבודים הצליח להיות השחקן המשמעותי ביותר וזה מראה כמה הוא חשוב. גיא פניני, שמחזיק ב-8 גביעים רצופים עם מכבי ת"א נדלק במעמד וקלע 4 שלשות ב-50%. גם תומאס הגיע בדיוק בזמן ותרם נקודות חשובות מהספסל.
לירושלים יש המון סיבות לדאגה. האדומים נראו כבויים לאורך רוב שלבי המשחק, כאשר חוץ מדייסון וקצת לוקאס, אף אחד לא באמת הופיע. טרנס קינזי, שעליו בנו בירושלים, ממשיך להיראות כמו הצל של עצמו ולא הצליח לתרום יותר מדי. בנוסף, ריצ'ארד האוול גם הוא נראה חלוד מאוד לאחר הפציעה ואומנם לקח 10 ריבאונדים, אך קלע 2 נקודות בלבד ב-27 דקות. אגב, הקפטן יותם הלפרין ראה את כל המשחק מהספסל.
זה יהיה גמר הגביע החמישי שחולון ומכבי ת"א נפגשות בו, כשבכל ארבעת הקודמים ידם של הצהובים הייתה על העליונה. מכבי ת"א מחזיקת הגביע ב-8 השנים האחרונות, כשחולון הייתה האחרונה שלקחה חוץ ממנה את התואר, עם הסל המשוגע של טולברט ב-2009. בניגוד לשנים עברו, הפעם קשה להגיד שנבן ספאחיה וחניכיו הם פייבוריטיים ברורים וכל תוצאה בגמר לא תפתיע אף חובב כדורסל שעוקב אחרי העונה הנהדרת של הפועל חולון. העונה נפגשו הקבוצות פעם אחת בליגה, כשהסגולים הם אלה שהשיגו ניצחון חוץ יוקרתי, 89:93.
לא הצליח להדליק את השחקנים. אלון (אלן שיבר)
הסגולים הביאו אווירה להיכל (אלן שיבר)
חוזרים מאוכזבים לירושלים (אלן שיבר)
כשהוא מריח גביע הוא מגיע למשחק. פניני (אלן שיבר)
יוגב אוחיון, ג'רום דייסון, סטרטוס פרפרוגלו, ליאור אליהו ורולנד רוברטס פתחו בהפועל ירושלים. טו הולאווי, חנן קולמן, גיא פניני, גלן רייס ג'וניור וג'ו אלכסנדר עלו בהפועל חולון.
הפועל חולון פתחה מצוין את המשחק בצד ההתקפי ושלשה של הולאווי הריצה אותה ל-3:10 מהיר. ירושלים לא נכנס ללחץ והחלה לקזז את ההפרש. שלשה של יוגב אוחיון הורידה ל-2 בלבד (12:10). רייס ג'וניור נכנס לעניינים ועזר לסגולים לפתוח מחדש את ההפרש. חולון רצה בכל הזדמנות ושלשה של פניני במתפרצת קבעה יתרון דו ספרתי ראשון (12:22). ירושלים ניסתה לעצור את הסחף ושלשה של לוקאס הורידה מעט את ההפרש עד לסיום הרבע - 26:19.
רייס פתח טוב את הרבע, אבל איבד שני כדורים שהסתיימו בסלים בצד השני. פניני קלע עוד שלשה גדולה שהקפיצה את הקהל החולוני (23:32). רייס קיבל עבירה טכנית אחרי דיבור מיותר עם השופטים, אך מיד הגיב עם דאנק ועבירה. ירושלים יצאה לריצה משלה ובסיום 0:8 הצליחה לחזור לשיוויון עם שתי נקודות של דייסון (34:34). לוקאס חטף כדור והעלה את ירושלים ליתרון ראשון במשחק עם הירידה למחצית - 36:37.
לוקאס פתח את החצי השני כפי שסיים את הראשון, והמשיך להגדיל את הפער עם 5 נקודות רצופות (36:42). פניני עם שלשה גדולה החזיר את חולון לעניינים ותומאס החזיר לה את היתרון עם שני סלים גדולים וריצת 0:9 (46:50). ירושלים הייתה יכולה להוריד את ההפרש ל-3, אבל אוחיון החטיא לייאפ קל וחולון קלעה שלשה בדרך ל-48:56 בסיום הרבע השלישי.
תומאס קבע בפתיחת הרבע יתרון דו ספרתי סגול (48:58) והכניס את ירושלים לבור. רייס המשיך בטירוף של חולון והגדיל את היתרון (56:72). ירושלים נראתה כמו הצל של עצמה ובכל פעם שקלעה סל, גם חטפה אחד בצד השני. לוקאס התעורר מחדש והוריד ל-10 בלבד עם שלשה (62:72), שלוש דקות לסיום. ירושלים כבר הורידה להפרש חד ספרתי, אך זה היה מאוחר מדי וחולון חגגה בדרך לגביע - 67:76.
היחיד שבאמת הגיע. דייסון (אלן שיבר)
לא מזכיר את קינזי שהכרנו (אלן שיבר)
משחק ההתקפה של חולון פשוט מהנה (אלן שיבר)